Carmina (Catullus)/2
Passer, deliciae meae puellae,
quicum ludere, quem in sinu tenere,
cui primum digitum dare appetenti
et acris solet incitare morsus,
cum desiderio meo nitenti
carum nescio quid lubet iocari
et solaciolum sui doloris,
credo ut tum grauis adquiescat ardor:
tecum ludere sicut ipsa possem
et tristis animi levare curas! 
• • • • • • • •
Tam gratum est mihi quam ferunt puellae,
pernici aureolum fuisse malum,
quod zonam soluit diu ligatam.
Hendecasyllabi